**Ministru kabineta noteikumu projekta „Grozījumi Ministru kabineta 2005. gada 29. marta noteikumos Nr. 204 „Noteikumi par šķīrējtiesu reģistru”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likums „Grozījumi likumā „Par Latvijas Republikas Uzņēmumu reģistru”” (turpmāk – Likums), pieņemts Latvijas Republikas Saeimā 3. lasījumā 2014. gada 16. janvārī. Ministru kabineta 2011. gada 12. jūlija sēdes protokollēmuma (prot. Nr. 43 30. §) „Par informatīvo ziņojumu par turpmāko rīcību par tiesību subjekta reģistrācijas apliecības izsniegšanu tikai pēc tā rakstveida pieprasījuma nodrošināšanai” 4. punkts.2014. gada 22. maijā Latvijas Republikas Saeimā trešajā lasījumā atbalstītais likumprojekts „Grozījumi Civilprocesa likumā” (Nr. 1085/Lp11) (turpmāk – likumprojekts „Grozījumi Civilprocesa likumā”). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Šķīrējtiesu reģistra jēdziens.**Pašlaik Ministru kabineta 2005. gada 29. marta noteikumu Nr. 204 „Noteikumi par šķīrējtiesu reģistru” (turpmāk – Noteikumi) 2. punktā noteikts, ka šķīrējtiesu reģistrs ir elektroniskā veidā apkopota informācija (ieraksti) par šķīrējtiesām. Norādāms, ka saskaņā ar likuma „Par Latvijas Republikas Uzņēmumu reģistru” 1.panta pirmo un otro punktu Latvijas Republikas Uzņēmumu reģistra (turpmāk – Uzņēmumu reģistrs) funkcijas ir veikt šķīrējtiesu reģistrāciju un nodrošināt attiecīgā reģistra vešanu, kā arī sniegt informāciju par reģistrētajiem tiesību subjektiem un juridiskajiem faktiem. Informācija par reģistrētajiem tiesību subjektiem, tajā skaitā šķīrējtiesām iegūstama ne vien no šķīrējtiesu reģistra ierakstiem, bet arī no reģistrācijas lietām. Saskaņā ar Noteikumu 21. punktu arī katrai šķīrējtiesai iekārto atsevišķu reģistrācijas lietu, kurā ievieto dokumentus, uz kuru pamata izdarīti ieraksti reģistrā, kā arī citus šķīrējtiesu reģistrāciju un darbību regulējošajos normatīvajos aktos paredzētos dokumentus. Atbilstoši likuma „Par Latvijas Republikas Uzņēmumu reģistru” 4.10panta otrajai daļai ikvienam ir tiesības, iesniedzot Uzņēmumu reģistram attiecīgu rakstveida iesniegumu (papīra formā vai elektroniski), pieprasīt un saņemt informāciju no reģistriem. Savukārt saskaņā ar 4.10panta trešo daļu Uzņēmumu reģistrs izsniedz gan reģistrācijas lietā esošo dokumentu atvasinājumus, gan sniedz izziņas par reģistru ierakstiem.Papildus norādāms, ka reģistra vešana aptver pasākumu kopumu, kuru Uzņēmumu reģistrs veic tiesību subjektu vai juridisko faktu reģistrācijai, kā arī reģistros ietvertās informācijas publiskas pieejamības nodrošināšanai.Ievērojot iepriekš minēto, secināms, ka šķīrējtiesu reģistrs ir publiski pieejams datu kopums, kas aptver gan ierakstus, gan reģistrācijas lietas, tātad tas sastāv ne vien no ierakstiem šķīrējtiesu reģistrā, bet arī no šķīrējtiesu reģistrācijas lietām, tajās ievietotajiem dokumentiem.Ņemot vērā iepriekš minēto nepieciešams svītrot Noteikumu 2. punktā vārdu „ieraksti”.**2. Reģistrācijas apliecības.**Pašlaik Noteikumu 19. punkts noteic, ka, pēc šķīrējtiesas ierakstīšanas reģistrā tai izsniedz reģistrācijas apliecību. Uzņēmumu reģistra vestajos reģistros reģistrēto tiesību subjektu tiesisko pamatu būtībā nenosaka reģistrācijas apliecības izsniegšana. Reģistrācijas apliecība apliecina tikai to, ka tiesību subjekts kādreiz tika reģistrēts, taču tā nav uzskatāma par apliecinājumu tam, ka šāds tiesību subjekts vēl joprojām pastāv un tā darbība nav izbeigta. Līdz ar to reģistrācijas apliecības izsniegšanai nav juridiskās nozīmes. Turklāt, saglabājot obligātu pienākumu saņemt vai noteiktos gadījumos uzrādīt reģistrācijas apliecību vai izgatavot un iesniegt reģistrācijas apliecības kopiju valsts un pašvaldību institūcijās, kā arī izmantot to civiltiesiskajā apritē, Uzņēmumu reģistra vestajos reģistros reģistrētajiem tiesību subjektiem tiek uzlikts papildu administratīvais slogs. Reģistrācijas apliecības izsniegšana pēc tiesību subjekta pieprasījuma par maksu, proti, nosakot to par Uzņēmumu reģistra sniegtu maksas pakalpojumu, ir pamatota ar šādiem argumentiem: 1) Uzņēmumu reģistram, lai nodrošinātu reģistrācijas apliecības izsniegšanu, rodas administratīvās izmaksas, jo īpaši ņemot vērā, ka tā būs papildu procedūra, kas tiks īstenota tikai atsevišķos gadījumos pēc personu pieprasījuma; 2) maksa par pakalpojumu nodrošinās regulējuma ieviešanas efektivitāti, disciplinējot personas un rosinot tās izvērtēt, vai ir nepieciešams saņemt reģistrācijas apliecību.Papildus norādāms, ka jau šobrīd, izmantojot Uzņēmumu reģistra mājaslapā piedāvātās meklēšanas iespējas, jebkurai personai ir iespējams bez maksas iegūt informāciju par šķīrējtiesu reģistrā reģistrēto tiesību subjektu pamatdatiem.Likuma regulējums paredz atteikties no visu Uzņēmumu reģistra vestajos reģistros reģistrēto tiesību subjektu reģistrācijas apliecību obligātas izsniegšanas un noteikt, ka turpmāk reģistrācijas apliecību vai tās dublikātu Uzņēmumu reģistrs izsniegs par maksu par pakalpojumu pēc personas pieprasījuma. Ar Likuma regulējumu tiks samazināts administratīvais slogs visiem Uzņēmumu reģistra vestajos reģistros reģistrētajiem tiesību subjektiem.Ņemot vērā, ka Likuma regulējums ir vispārīgs un piemērojams visiem Uzņēmumu reģistra vestajos reģistros reģistrētajiem tiesību subjektiem, nepieciešams saskaņot Likuma regulējumu ar regulējumu citos normatīvajos aktos, kuros noteikta Uzņēmumu reģistra vestajos reģistros reģistrēto tiesību subjektu reģistrācijas apliecību izsniegšanas kārtība. Ievērojot iepriekš minēto, nepieciešams veikt grozījumus Noteikumu 19. punktā nosakot, ka reģistrējot šķīrējtiesu, Uzņēmumu reģistrs pēc pieprasījuma par maksu izsniedz šķīrējtiesai reģistrācijas apliecību. **3. Valsts nodevas samaksu apliecinošs dokuments.** Pašlaik Noteikumos noteikts, ka, iesniedzot pieteikumu par šķīrējtiesas reģistrāciju, izmaiņu reģistrāciju šķīrējtiesu reģistrā vai šķīrējtiesas darbības izbeigšanu pieteikumam jāpievieno maksājumu apliecinošs dokuments par valsts nodevas samaksu.Saskaņā ar Ministru kabineta 2010. gada 12. oktobra noteikumu Nr. 972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 5.2. apakšpunktu un 6. punktu valsts budžeta maksājumus administrējošajai institūcijai (tajā skaitā Uzņēmumu reģistram) pirms pakalpojuma sniegšanas ir pienākums pārliecināties, vai maksājums, kas veikts ar maksājumu pakalpojumu sniedzēja (bankas, pasta u.tml.) starpniecību, ir saņemts valsts budžetā. Par to, vai maksājuma summa ir pieejama valsts budžeta kontā Valsts kasē, jāpārliecinās, izmantojot budžeta elektronisko norēķinu sistēmu „eKase”, līdz ar to Uzņēmumu reģistrā nav nepieciešams iesniegt maksājumu apliecinošu dokumentu par valsts nodevas samaksu. Arī Likums paredz izslēgt prasību par maksājumu apliecinoša dokumenta iesniegšanu par reģistrācijas valsts nodevas samaksu. Vienlaikus, lai Uzņēmumu reģistrs spētu pārliecināties, ka maksājums ir ieskaitīts valsts budžeta kontā Valsts kasē, pieteikuma iesniedzējam Uzņēmumu reģistrā ir jāiesniedz informācija par veikto valsts nodevas maksājumu. Turpmāk pieteikuma iesniedzējs varēs izvēlēties, vai informēt Uzņēmumu reģistru par veikto maksājumu, iesniedzot maksājumu apliecinošu dokumentu, tā atvasinājumu (t.sk. kopiju, internetbankas izdruku) vai aizpildot sadaļu pieteikuma veidlapā, kurā jānorāda informācija par veikto maksājumu. Ņemot vērā iepriekš minēto, nepieciešams izslēgt no Noteikumiem un Noteikumu pielikumiem punktus, kuros noteikts pienākums iesniegt valsts nodevas samaksu apliecinošu dokumentu, vienlaikus, papildinot Noteikumu pielikumus ar sadaļu, kurā norādāma informācija par veikto valsts nodevas maksājumu. **4. Šķīrējtiesu reglamentu eksemplāru skaits**Šobrīd Noteikumu 1. pielikuma 4. punktā, 2. pielikuma7. punktā un 3. pielikuma 3. punktā pieteikuma iesniedzējam jānorāda pieteikumam pievienotie pielikumi. Noteikumu 1. pielikuma 4. punktā un 3. pielikuma 3. punktā norādīts arī pievienojamo dokumentu uzskaitījums, taču tas neaptver visus Noteikumu 5., 9. un 11. punktā jau noteiktos dokumentus, kuri jāpievieno iesniedzot 1., 2. vai 3. pielikumu.1. pielikuma 4. punkts, turklāt ir pretrunā ar Noteikumu 5. punktu, proti, Noteikumu 5. punkts neparedz šķīrējtiesas reglamenta iesniegšanu divos eksemplāros. Ņemot vērā minēto, lai nedublētu Noteikumu punktos un Noteikumu pielikumos norādīto, kā arī, lai samazinātu administratīvo slogu pieteikuma šķīrējtiesas reģistrācijai iesniedzējiem, nepieciešams svītrot no Noteikumu pielikumu punktiem precīzu pievienojamo dokumentu uzskaitījumu un prasību pievienot šķīrējtiesas reglamentu divos eksemplāros. **5. Šķīrējtiesu reglamentu atbilstība Civilprocesa likuma prasībām.**Likumprojekts „Grozījumi Civilprocesa likumā” paredz pienākumu pastāvīgās šķīrējtiesas reglamentā noteikt kārtību, kādā apliecināma šķīrējtiesneša atbilstība Civilprocesa likuma 497. panta otrās daļas prasībām, lai ikvienam, kas izvēlas pastāvīgo šķīrējtiesu, būtu skaidra kārtība, kādā pastāvīgā šķīrējtiesas institūcija pārliecinās par pušu izvēlētā šķīrējtiesneša atbilstību Civilprocesa likuma 497. panta otrā daļas prasībām. Vienlaikus tiek noteikts pienākums pastāvīgās šķīrējtiesas dibinātājam, līdz 2014. gada 15. jūlijam iesniegt reglamenta grozījumus Uzņēmumu reģistram.Tāpat likumprojekts „Grozījumi Civilprocesa likumā” paredz pienākumu pastāvīgajām šķīrējtiesām, kuru reglamentos paredzēta šķīrējtiesneša saraksta izveide, iesniegt Uzņēmumu reģistram šķīrējtiesnešu sarakstu un apliecinājumu, kā arī dokumentus par tās izvēlēto šķīrējtiesnešu atbilstību Civilprocesa likuma 497. panta otrās daļas prasībām līdz 2014. gada 15. jūlijam. Vienlaikus tiek paredzētas tiesiskas sekas, kas iestāsies, ja pastāvīgās šķīrējtiesas dibinātājs likumdevēja noteiktajos termiņos neizpildīs likumdevēja noteiktos pienākumus. Proti, ja pastāvīgās šķīrējtiesas dibinātājs nebūs izpildījis likumdevēja noteikto pienākumu iesniegt Uzņēmumu reģistram reglamenta grozījumus atbilstoši Civilprocesa likuma 486.1 pantam, Uzņēmumu reģistrs līdz 2014. gada 15. septembrim saskaņā ar Noteikumiem lems par pastāvīgās šķīrējtiesas izslēgšanu no šķīrējtiesu reģistra.Ievērojot minēto, Noteikumos ir jānosaka kārtība, kādā Uzņēmumu reģistrs pieņem lēmumu par pastāvīgās šķīrējtiesas darbības izbeigšanu, ja pastāvīgās šķīrējtiesas dibinātājs likumdevēja noteiktajā termiņā nav izpildījis noteikto pienākumu. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms gan uz šķīrējtiesu reģistrā jau reģistrētajām šķīrējtiesām, gan tām, kas nākotnē iesniegs pieteikumus šķīrējtiesu ierakstīšanai šķīrējtiesu reģistrā, kā arī uz Uzņēmumu reģistru. Šobrīd Uzņēmumu reģistra vestajā šķīrējtiesu reģistrā ierakstītas 212 šķīrējtiesas, kuras normatīvajos aktos noteiktajā kārtībā nav izslēgtas no šķīrējtiesu reģistra. |
| 2. | Tiesiskā regulējuma ietekme uz tautsaimniecību un administratīvo slogu |  Tiesiskais regulējums samazina administratīvo slogu Uzņēmumu reģistra vestajos reģistros reģistrētajām šķīrējtiesām, jo tām turpmāk nebūs obligāts pienākums saņemt, uzrādīt reģistrācijas apliecību vai izgatavot un iesniegt reģistrācijas apliecības kopiju valsts un pašvaldību institūcijās, kā arī iesniegt Uzņēmumu reģistrā šķīrējtiesas reglamentu divos eksemplāros, kā arī maksājumu apliecinošu dokumentu par reģistrācijas valsts nodevas samaksu. Turpmāk Uzņēmumu reģistrs reģistrācijas apliecības izsniegšanu šķīrējtiesām pēc to reģistrēšanas nodrošinās pēc rakstveida pieprasījuma par maksu, savukārt par valsts nodevas samaksu būs jāsniedz vienīgi informācija, aizpildot attiecīgās ailes Noteikumu pielikumos. Papildus tiesiskais regulējums palielina administratīvo slogu Uzņēmumu reģistram, nosakot kārtību, kādā Uzņēmumu reģistrs pieņems lēmumu par pastāvīgās šķīrējtiesas darbības izbeigšanu, ja pastāvīgās šķīrējtiesas dibinātājs nebūs izpildījis Civilprocesa likuma pārejas noteikumu 77. punktā noteikto. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 *euro*, bet juridiskām personām – 2000 *euro*, tādēļ šis anotācijas punkts uz projektu nav attiecināms. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ņemot vērā, ka turpmāk Uzņēmumu reģistra vestajos reģistros reģistrētajām šķīrējtiesām reģistrācijas apliecības tiks izsniegtas pēc pieprasījuma maksājot maksu par pakalpojumu, nepieciešams svītrot 2005. gada 25. marta Ministru kabineta noteikumos „Noteikumi par valsts nodevu ieraksta izdarīšanai šķīrējtiesu reģistrā” 2.5. apakšpunktu, kas nosaka valsts nodevas likmi par reģistrācijas apliecības dublikāta izsniegšanu. |
| 2. | Atbildīgā institūcija | Uzņēmumu reģistrs. |
| 3. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

*Anotācijas III, V un VI sadaļa – projekts šīs jomas neskar.*

Iesniedzējs:

Tieslietu ministre B. Broka

10.06.2014. 13:04

1649

L.Letiņa

67031734, Laima.Letina@ur.gov.lv